Ritratt: Ümit Yıldırım fuq Unsplash .td_uid_2_61792409885ad_rand.td-a-rec-img{text-align:left}.td_uid_2_61792409885ad_rand.td-a-rec-img img{margin:0 auto 0 0} Minn Jannar 'l hawn, l- Awtorità għas-Saħħa u s-Sigurtà fuq il-Post tax-Xogħol, l-OHSA, ħarġet 689 multa amministrattiva b'valur ta' €256,750 lil persuni u entitajiet li kisru regoli tas-saħħa u s-sigurtà fuq il-post tax-xogħol. Fi stqarrija t-Tlieta, l-OHSA wissiet li se tkompli tieħu azzjoni kontra min ma jħarisx is-saħħa u s-sigurtà fuq il-post tax-xogħol, hekk kif il-multi rriżultaw minn 3,724 spezzjoni li matulhom waqqfet ix-xogħol f'478 postijiet tax-xogħol. L- Awtorità qalet li fl-ispezzjonijiet mill-uffiċjali tagħha nstabu nuqqasijiet serji ta' ħarsien ta' saħħa u sigurtà f'oqsma differenti ta' xogħol li setgħu wasslu għal danni fiżiċi, korriment jew mewt waqt ix-xogħol. "Il-ħajja u s-saħħa tal-bniedem m'għandhiex prezz u għandha tingħata prijorità assolut," saħqet l-OHSA. L-OHSA qalet ukoll li l-multi ngħataw lil persuni differenti fosthom lil diretturi ta' kumpaniji, uħud li jħaddmu, uħud li jaħdmu għal rashom, kif ukoll klijenti u project supervisors fuq proġetti ta' kostruzzjoni. Qalet ukoll li għalkemm il-maġġoranza tal-postijiet tax-xogħol fejn ġew innutati n-nuqqasijiet kienu siti ta' kostruzzjoni, kien hemm ukoll postijiet oħra bħal stamperija u fabbriki, fost oħrajn. Kull ftit jiem nisimgħu b'persuni li jkunu weġġgħu jew mietu f'siti ta' kostruzzjoni madwar Malta u Għawdex. Infatti, 10 t'ijiem ilu, raġel ta' 50 sena mill-Bulgarija tilef ħajtu wara li waqa' waqt li kien qed jaħdem f'sit ta' kostruzzjoni. Ix-xahar li għadda Jaiteh Lamin weġġa' gravi wara li waqa' madwar żewġ sulari waqt li kien qed jaħdem f'sit ta' kostruzzjoni fil-Mellieħa. Lamin kien instab imweġġa' fuq bankina fi Triq Selmun, il-Mellieħa. Il-każ ta' Lamin qed jinstema fil-Qorti, bil-kuntrattur Glen Farrugia ingħata l-ħelsien mill-arrest b'numru ta' kundizzjonijiet. Farrugia qed jiġi akkużat li kkawża lill-vittma ġrieħi gravi. Qed ikun akkużat ukoll li qered l-evidenza, naqas milli jassigura s-saħħa u s-sigurtà tal-impjegat u li naqas milli jipprovdi taħriġ lill-impjegati tiegħu. Ġie akkużat ukoll li naqas milli jieħu l-miżuri neċessarji meta kienu għaddejjin ix-xogħolijiet f'ċertu għoli u li ma għamilx risk assessment fuq is-sit. Fil-Qorti, Lamin qal li kellu bżonn martell biex ineħħi xi imsiemer mill-injam waqt li kien fit-tieni sular tas-sit tal-kostruzzjoni, meta telaq fuq l-iscaffolding li kien taħt il-konkrit. Qal ukoll li ma sab xejn ma' xix iżomm u baqa' nieżel. Miegħu niżel ukoll l-iscaffolding. Lamin kompla li kien hemm ħaddiem li ġibdu minn taħt l-iscaffolding u ġie mqiegħed mal-art għax ma setax iqum. Lamin qal li kien qed jibki u bl-uġigħ, madankollu, Farrugia irrifjuta li jsejjaħ ambulanza u qallilhom li dawk kollha preżenti jiġu arrestati. Ara x'ġara "Fuq art tikwi b’uġigħ kbir ippruvajt ma nintilifx minn sensija" – Lamin Minbarra n-nuqqas ta’ ħarsien tas-saħħa u s-sigurtà b’mod ġenerali, l-OHSA fl-istqarrija rrapurat li nstabu wkoll nuqqas ta’ evalwazzjoni tar-riskju u sinjali tas-saħħa u sigurtà, miżuri għat-tifi tan-nar u evakwazzjoni tal-ħaddiema. Barra mill-ispezzjonijiet, l-OHSA qalet ukoll li bdew proċeduri separati f’112-il każ fil-Qorti, waqt li nqatgħu 46 każ, b’45 minnhom jinstabu ħatja u weħlu multi li jammontaw għal €68,750 minħabba ksur tal-liġijiet tas-saħħa u s-sigurtà fuq il-post tax-xogħol. Għal aktar informazzjoni dwar obbligi legali, gwidi jew mistoqsijiet ġenerali dwar is-saħħa u s-sigurtà fuq il-post tax-xogħol, wieħed jista’ jikkuntattja lill-OHSA fuq 21247677, jibgħat email fuq ohsa@gov.mt jew jidħol fil-paġna ta’ Facebook . .td_uid_3_6179240988d22_rand.td-a-rec-img{text-align:left}.td_uid_3_6179240988d22_rand.td-a-rec-img img{margin:0 auto 0 0}